ডিসেম্বরে ভারত সফরে আসছেন পুতিন

ওয়েব ডেস্ক: প্রধানমন্ত্রী নরেন্দ্র মোদি (Narendra Modi) আগেই জানিয়েছিলেন, এ বছরের শেষ দিকে তাঁর বন্ধু রুশ প্রেসিডেন্ট ভ্লাদিমির পুতিন (Vladimir Putin) ভারত সফরে আসবেন। শুক্রবার ক্রেমলিনের বিদেশ মন্ত্রকের উপদেষ্টা ইউরি উশাকভ আনুষ্ঠানিকভাবে সেই সফরের বিষয়টি নিশ্চিত করেছেন।

উশাকভ জানান, সোমবার চীনের তিয়ানজিন শহরে সাংহাই সহযোগিতা সংস্থা (এসসিও) শীর্ষ সম্মেলনের ফাঁকে মোদির সঙ্গে দেখা করবেন প্রেসিডেন্ট পুতিন। সেখানে তাঁর ডিসেম্বরে ভারত সফরের প্রস্তুতি নিয়ে আলোচনা হবে। তিনি বলেন, “১ সেপ্টেম্বর এসসিও প্লাস বৈঠকের পর পুতিন-মোদির দ্বিপাক্ষিক বৈঠক হবে। এ বছর দুই নেতার এটাই প্রথম সাক্ষাৎ, যদিও তাঁদের মধ্যে নিয়মিত ফোনে যোগাযোগ রয়েছে। ভারত-রাশিয়া বিশেষ কৌশলগত অংশীদারিত্বে আবদ্ধ, যা ২০১০ সালের ডিসেম্বরে গৃহীত ঘোষণার ভিত্তিতে প্রতিষ্ঠিত। এ বছর সেই সম্পর্কের ১৫ বছর পূর্তি।”

আরও পড়ুন: “বাবার অস্থি ফিরিয়ে আনুন,” মোদির কাছে আর্জি নেতাজি কন্যার

প্রধানমন্ত্রী মোদি গত বছর দু’বার রাশিয়া সফর করেছিলেন—একবার বার্ষিক শীর্ষ সম্মেলনে এবং অন্যবার কাজানে ব্রিকস সম্মেলনে যোগ দিতে। এবার বার্ষিক শীর্ষ বৈঠকের জন্য পুতিন ভারত আসছেন।

এদিকে মার্কিন প্রেসিডেন্ট ডোনাল্ড ট্রাম্প সম্প্রতি ভারতীয় পণ্যের উপর শুল্ক দ্বিগুণ করে ৫০ শতাংশ করেছেন। এর মধ্যে রাশিয়া থেকে অপরিশোধিত তেল আমদানির ক্ষেত্রেও অতিরিক্ত ২৫ শতাংশ শুল্ক চাপানো হয়েছে, যা ২৭ অগস্ট থেকে কার্যকর হয়েছে।

ভারত স্পষ্ট জানিয়েছে, জ্বালানি আমদানির সিদ্ধান্ত জাতীয় স্বার্থ ও বাজার পরিস্থিতি অনুযায়ী নির্ধারিত হয়। ইউক্রেন যুদ্ধের পর পশ্চিমা নিষেধাজ্ঞার ফলে রাশিয়া ভারতের অন্যতম প্রধান জ্বালানি সরবরাহকারী হয়ে উঠেছে।

সম্প্রতি রাশিয়া সফরে গিয়েছিলেন পররাষ্ট্রমন্ত্রী এস. জয়শঙ্কর। মস্কোয় তাঁর দীর্ঘ বৈঠক হয় রুশ বিদেশমন্ত্রী সের্গেই লাভরভের সঙ্গে। পরে প্রেসিডেন্ট পুতিনের সঙ্গেও সাক্ষাৎ করেন জয়শঙ্কর। সেখানেই ট্রাম্প প্রশাসনের নতুন শুল্ক নীতির তীব্র সমালোচনা করে তিনি স্পষ্ট জানান, কৃষক ও ক্ষুদ্র উৎপাদনকারীদের স্বার্থ রক্ষায় কোনও আপস করবে না নয়াদিল্লি।